b'\n_START_ARTICLE_\nBangkok\n_START_SECTION_\nIme\n_START_PARAGRAPH_\nCelotno sve\xc4\x8dano ime mesta, ki mu ga je nadel kralj Buda Jodfa \xc4\x8culaloke in ga je poznejel spremenil kralj Mongkut, je Krungthep Mahanakhon Amonrattanakosin Mahintharayutthaya Mahadilokphop Noppharatratchathani Burirom-udomratchaniwet Mahasathan Amonphiman Awatansathit Sakkathattiya Witsanu Kamprasit (\xe0\xb8\x81\xe0\xb8\xa3\xe0\xb8\xb8\xe0\xb8\x87\xe0\xb9\x80\xe0\xb8\x97\xe0\xb8\x9e\xe0\xb8\xa1\xe0\xb8\xab\xe0\xb8\xb2\xe0\xb8\x99\xe0\xb8\x84\xe0\xb8\xa3 \xe0\xb8\xad\xe0\xb8\xa1\xe0\xb8\xa3\xe0\xb8\xa3\xe0\xb8\xb1\xe0\xb8\x95\xe0\xb8\x99\xe0\xb9\x82\xe0\xb8\x81\xe0\xb8\xaa\xe0\xb8\xb4\xe0\xb8\x99\xe0\xb8\x97\xe0\xb8\xa3\xe0\xb9\x8c \xe0\xb8\xa1\xe0\xb8\xab\xe0\xb8\xb4\xe0\xb8\x99\xe0\xb8\x97\xe0\xb8\xa3\xe0\xb8\xb2\xe0\xb8\xa2\xe0\xb8\xb8\xe0\xb8\x98\xe0\xb8\xa2\xe0\xb8\xb2\xe0\xb8\xa1\xe0\xb8\xab\xe0\xb8\xb2\xe0\xb8\x94\xe0\xb8\xb4\xe0\xb8\xa5\xe0\xb8\x81\xe0\xb8\xa0\xe0\xb8\x9e \xe0\xb8\x99\xe0\xb8\x9e\xe0\xb8\xa3\xe0\xb8\xb1\xe0\xb8\x95\xe0\xb8\x99\xe0\xb9\x8c\xe0\xb8\xa3\xe0\xb8\xb2\xe0\xb8\x8a\xe0\xb8\x98\xe0\xb8\xb2\xe0\xb8\x99\xe0\xb8\xb5 \xe0\xb8\x9a\xe0\xb8\xb8\xe0\xb8\xa3\xe0\xb8\xb5\xe0\xb8\xa3\xe0\xb8\xa1\xe0\xb8\xa2\xe0\xb9\x8c\xe0\xb8\xad\xe0\xb8\xb8\xe0\xb8\x94\xe0\xb8\xa1\xe0\xb8\xa3\xe0\xb8\xb2\xe0\xb8\x8a\xe0\xb8\x99\xe0\xb8\xb4\xe0\xb9\x80\xe0\xb8\xa7\xe0\xb8\xa8\xe0\xb8\x99\xe0\xb9\x8c\xe0\xb8\xa1\xe0\xb8\xab\xe0\xb8\xb2\xe0\xb8\xaa\xe0\xb8\x96\xe0\xb8\xb2\xe0\xb8\x99 \xe0\xb8\xad\xe0\xb8\xa1\xe0\xb8\xa3\xe0\xb8\x9e\xe0\xb8\xb4\xe0\xb8\xa1\xe0\xb8\xb2\xe0\xb8\x99\xe0\xb8\xad\xe0\xb8\xa7\xe0\xb8\x95\xe0\xb8\xb2\xe0\xb8\xa3\xe0\xb8\xaa\xe0\xb8\x96\xe0\xb8\xb4\xe0\xb8\x95 \xe0\xb8\xaa\xe0\xb8\xb1\xe0\xb8\x81\xe0\xb8\x81\xe0\xb8\xb0\xe0\xb8\x97\xe0\xb8\xb1\xe0\xb8\x95\xe0\xb8\x95\xe0\xb8\xb4\xe0\xb8\xa2\xe0\xb8\xb0\xe0\xb8\xa7\xe0\xb8\xb4\xe0\xb8\xa9\xe0\xb8\x93\xe0\xb8\xb8\xe0\xb8\x81\xe0\xb8\xa3\xe0\xb8\xa3\xe0\xb8\xa1\xe0\xb8\x9b\xe0\xb8\xa3\xe0\xb8\xb0\xe0\xb8\xaa\xe0\xb8\xb4\xe0\xb8\x97\xe0\xb8\x98\xe0\xb8\xb4\xe0\xb9\x8c, \xc2\xa0poslu\xc5\xa1aj\xc2\xa0). To sve\xc4\x8dano ime sestavljajo besede iz dveh starodavnih indijskih jezikov, palija in sanskrta. Prevedemo ga lahko kot\xc2\xa0\xc2\xbbMesto angelov, veliko mesto, mesto ve\xc4\x8dni dragulj, nepremagljivo mesto boga Indre, velika prestolnica sveta, obdarjena z devetimi dragocenimi dragulji, sre\xc4\x8dno mesto, obogateno z velikansko kraljevo pala\xc4\x8do, podobno nebesnemu prebivali\xc5\xa1\xc4\x8du, kjer vlada znova utele\xc5\xa1eni bog, mesto, ki ga je podaril Indra in zgradil Vi\xc5\xa1nukam.\xc2\xab_NEWLINE_Otroci se v \xc5\xa1olah u\xc4\x8dijo polno ime, vendar jih le malo lahko razlo\xc5\xbei pomen imena, ker so nekatere besede zelo zastarele. Ve\xc4\x8dina Tajcev, ki si lahko zapomni to ime, ga pozna preko popularne pesmi. To je tudi najdalj\xc5\xa1e ime med glavnimi mesti po svetu.\n_START_SECTION_\nZgodovina\n_START_PARAGRAPH_\nBangkok je bil na za\xc4\x8detku majhno trgovsko sredi\xc5\xa1\xc4\x8de in pristani\xc5\xa1\xc4\x8de, imenovan Bang Makok (\xc2\xbbmesto olivnih sliv\xc2\xab), ki je oskrbovalo mesto Ajuthaja, ki je bilo v\xc4\x8dasih glavno mesto Siama, dokler ni leta 1767 pripadlo Burmi. Prestolnica je bilo nato ustanovljena pri mestu Thonburi (ki je sedaj del Bangkoka) na zahodni strani reke, potem pa je leta 1782 kralj Rama I. zgradil pala\xc4\x8do na vzhodnem bregu, s tem pa je Bangkok postal glavno mesto, preimenovan v Krung Thep, kar pomeni\xc2\xa0\xc2\xbbMesto angelov\xc2\xab. Vas z imenom Bangkok je prenehala obstajati, vendar pa njeno ime \xc5\xa1e vedno uporabljajo tujci.\n_START_SECTION_\nUprava\n_START_PARAGRAPH_\nAdministracijo mesta sestavljata guverner in mestni svet. Upravno Bangkok ni del nobene od tajskih provinc in je torej enakovreden provincam, vendar ima poseben status - za razliko od ostalih provinc je guverner voljen neposredno, z lo\xc4\x8denimi volitvami pa okro\xc5\xbeja volijo tudi svoje predstavnike v mestnem svetu. Obmo\xc4\x8dje Bangkoka je razdeljeno na 50 okro\xc5\xbeij (khet), ki se nadalje delijo na skupno 169 podokro\xc5\xbeij (khwaeng), po potrebi pa okro\xc5\xbeja tudi zdru\xc5\xbeujejo v cone._NEWLINE_V preteklih desetletjih urbanisti\xc4\x8dno na\xc4\x8drtovanje mestnih oblasti ni dohajalo eksplozivne rasti mesta, kar se odra\xc5\xbea v pogostih te\xc5\xbeavah z infrastrukturo, predvsem prometno.\n_START_SECTION_\nTurizem\n_START_PARAGRAPH_\nBangkok je glavna vstopna to\xc4\x8dka za popotnike, ki pridejo na Tajsko, zato ga obi\xc5\xa1\xc4\x8de ve\xc4\x8dina tujih gostov v dr\xc5\xbeavi. Med najve\xc4\x8djimi znamenitostmi so kompleks kraljevih pala\xc4\x8d in razli\xc4\x8dni muzeji, med tujci pa je znan tudi po \xc5\xbeivahnem no\xc4\x8dnem \xc5\xbeivljenju in, neuradno, kot destinacija za spolni turizem.'